Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Mak 2:1-28
2 Tasol sampela de bihain Jisas i go gen long Kaperneam na ol manmeri i harim olsem em i stap long haus.2 Olsem na planti tumas man i kam bung na i no gat spes moa, na long hap bilong dua tu i no gat spes, na Jisas i stat long autim gutnius long ol.3 Na ol i bringim wanpela paralais man i kam, em 4-pela man i karim em.4 Ol i no inap bringim em i go stret long Jisas, long wanem, bikpela lain manmeri i stap. Olsem na ol i wokim hul long rup bilong haus long hap we Jisas i stap long en, na ol i slekim bet em paralais man i slip long en i go daun.5 Taim Jisas i lukim bilip bilong ol, em i tokim dispela man: “Pikinini, ol sin bilong yu i tekewe.”6 I gat sampela saveman bilong Lo i sindaun i stap na long bel ol i tingting olsem:7 “Bilong wanem dispela man i tok olsem? Em i daunim God. Husat inap fogivim ol sin? Em God tasol, a?”8 Kwiktaim Jisas i luksave olsem ol i gat dispela tingting na em i tokim ol: “Bilong wanem yupela i gat dispela tingting i stap long bel bilong yupela?9 Wanem tok em isi moa long mekim long dispela paralais man, ‘Ol sin bilong yu i tekewe,’ o ‘Kirap sanap na kisim bet bilong yu na wokabaut’?10 Tasol mi laik bai yupela i save olsem Pikinini bilong man i gat namba long lusim ol sin long graun—” em i tokim paralais man:11 “Mi tokim yu, kirap sanap, kisim bet bilong yu, na go long haus bilong yu.”12 Orait dispela man i sanap na kwiktaim em i kisim bet bilong en na long ai bilong olgeta manmeri em i wokabaut i go. Ol manmeri i kirap nogut na ol i givim glori long God na tok olsem: “Man! Mipela i no bin lukim kain samting olsem long bipo.”13 Jisas i go gen long arere bilong raunwara. Na bikpela lain manmeri i wok long kam long em na em i kirap skulim ol.14 Na taim em i wokabaut i go, em i lukim Livai, pikinini man bilong Alfius i sindaun long ofis bilong baim takis, na Jisas i tokim em: “Kam bihainim mi.” Na em i kirap sanap na bihainim em.15 Bihain Jisas i sindaun long tebol long haus bilong Livai, na planti takisman na ol sinman ol i sindaun wantaim Jisas na ol disaipel bilong en. Planti bilong ol i bin kirap bihainim em.16 Tasol taim ol saveman bilong Lo long lain Farisi i lukim em i kaikai wantaim ol sinman na ol takisman, ol i kirap na tokim ol disaipel: “Em i save kaikai wantaim ol takisman na ol sinman, a?”17 Taim Jisas i harim dispela tok em i tokim ol: “Ol man i no gat sik ol i no save go lukim dokta, tasol ol man i gat sik ol i save go lukim dokta. Mi no kam bilong singautim ol stretpela man, nogat, mi kam bilong singautim ol sinman.”18 Ol disaipel bilong Jon na ol Farisi i save bihainim pasin bilong tambu long kaikai. Orait ol disaipel bilong Jon i kam na tokim em olsem: “Bilong wanem mipela na ol disaipel bilong ol Farisi i save bihainim pasin bilong tambu long kaikai, tasol ol disaipel bilong yu i no save bihainim pasin bilong tambu long kaikai?”19 Na Jisas i tokim ol: “Taim man i laik marit i stap wantaim ol pren bilong en, ol i no inap tambu long kaikai, a? Yes, taim dispela man i laik marit i stap yet wantaim ol, ol i no inap tambu long kaikai.20 Tasol bihain ol man bai kam kisim dispela man i laik marit, na long dispela taim ol pren bai tambu long kaikai.21 I no gat man i save yusim nupela hap laplap bilong stretim hul long olpela saket. Sapos em i mekim olsem, strong bilong nupela laplap bai pulim olpela laplap, na hul bai kamap bikpela moa.22 Na tu, i no gat man i save putim nupela wain insait long ol olpela beg wain.* Sapos em i mekim olsem, wain bai brukim beg, na wain bai lus na beg bai bagarap. Tasol ol manmeri i save putim nupela wain long ol nupela beg wain.”23 Wanpela taim Jisas i katim namel long ol gaden wit long de Sabat, na ol disaipel bilong en i wokabaut wantaim em na ol i stat long kisim ol pikinini bilong wit.24 Olsem na ol Farisi i tokim em: “E! Wai na ol i mekim samting i tambu long mekim long de Sabat?”25 Tasol em i tokim ol: “Ating yupela i no bin ritim stori bilong samting Devit i mekim taim em na ol man i stap wantaim em ol i sot long kaikai na ol i hangre, a?26 Long stori bilong bikpris Abiatar, Devit i bin i go insait long haus bilong God na kaikai bret i save stap long ai bilong God, na em i givim sampela tu long ol man i stap wantaim em. Dispela em samting bilong ol pris tasol long kaikai, na i tambu long ol arapela i kaikai. Ating yupela i no bin ritim dispela stori, a?”27 Na Jisas i tokim ol: “Sabat i kamap bilong helpim man, na i no long man i mas helpim Sabat.28 Olsem na Pikinini bilong man em i Bikpela bilong de Sabat tu.”
tpi_Latn eng_Latn mos_Latn tpi_Latn